khistorydata/jeongjo-sjw-relations huggingface dataset:
정조 1년 · 목
敎曰。累百石移轉穀之敗船。許多人物之渰死。何等驚慘。而該房承旨。不能照檢。致有此遺漏之弊。當該承旨。從重推考。該吏。令攸司科治。
정조 1년 · 강
秋曹。以換牌罪人。依律勘處。啓。
정조 1년 · 목
該曹啓言。田得麟牙山縣充軍。李奎峻天安郡徒三年。幷定配。押送。
정조 1년 · 강
御興政堂。行專經武臣殿講。考官鄭存謙蔡濟恭張志恒。參考官鄭民始白東俊李在學沈念祖。
정조 1년 · 목
予曰。向來 陵行時。西班不參人。有捧現告以入之命。而何不修啓乎。都承旨洪國榮曰。宗班三人現告云矣。予曰。禁府推案。入之。顧謂右相曰。罪人宗諤。旣被屢次之刑。其氣色顏貌。能不至垂盡之境乎。存謙曰。已成鬼形矣。今日推鞫有命。而判義禁。以試官入侍。何以爲之乎。予曰。次堂擧行。予曰。應講武臣。多入於侍衛乎。濟恭曰。宣傳官武兼。盡爲合番矣。國榮曰。此後稟達定式。好矣。予曰。近來所謂館試。名存實無。故向有除減之敎矣。其時果爲除減乎。禮曹判書李徽之曰。然矣。濟恭曰。此臣禮判時事也。果因特敎除減矣。予曰。詳考更稟。予曰。陳試一節。亦不無眞僞混淆之弊云。此亦大關於傷倫之一端。故 先朝已有受敎申飭之事。今番若有陳試者。禮判勿爲循例許之。濟恭曰。近來此弊滋甚。鄕曲無識之輩。或有陳一初試。圖赴數式年者矣。志恒曰。宣傳官李東憲。內乘沈公燁。全不習講。不能接屬句讀。宜有飭罰矣。予曰。似是生㥘之致。使之更讀。東憲公燁。又不能讀。予曰。此則不可無罰矣。
정조 1년 · 강
命武臣殿講不通人。本司入直。
정조 1년 · 목
敎曰。專經武臣殿講不通人員。今番則禁推傳旨姑勿捧入。依近例。各於本司入直。能讀後草記事。分付。
정조 1년 · 목
予曰。趙㻐之疏何如。國榮曰。五旬考券之說。殊涉太過。而不無意見矣。予曰。上段自引之言。豈不怪乎。國榮曰。似是固執矣。予曰。批答何如。國榮曰。批旨誠好矣。予曰。注書出去。趙㻐承牌與否。知入。假注書李兢淵。還入奏曰。方承牌入來云矣。
정조 1년 · 강
以嚴璹爲同義禁。口傳也。
정조 1년 · 강
罷承旨林得浩職。以李獻慶。代之。
정조 1년 · 목
敎曰。昨日擧行。萬萬駭然。左副承旨林得浩。罷職不敍。又敎曰。承旨前望單子。入之。
정조 1년 · 강
副司直趙㻐。疏辭試役。賜批。
정조 1년 · 목
疏略曰。臣鑑識鈍滯。雖考閱數篇童蒙之文。輒過半晌。尙患失於取捨。況於考限之促急乎。是故非殿庭親臨之科。則一未嘗承膺。蓋其自量也。又有隱痛者。臣父不知臣不肖。望其成立。臣倖占一第。而臣父沒已久矣。愚不自反。不能無致憾於考官。以此爲終身之至痛矣。今若黽勉承命。忙忙出榜。則違逋之罪。雖可幸免。而平生茹恨。何忍爲哉。昔宋之歐陽修。在試院五十日。而考天下貢士六千五百人。且中國考試之法。考官之點抹於試券也。注之曰。臣某謹點。臣某謹抹。又論其所以點抹。而書之曰。臣某謹評。其爲法也。詳且嚴矣。今若寬其考試之暇。許其評批之規。則臣雖衰劣。尙或粗效淺見。而臣之所恐者。不惟應辦供饋之難支。因主司之遲鈍。而任其曠久。則其於國體。壞損非細。此臣所以寧被違命之罪。而決不敢進身也。批以。疏陳可以知卿有識。然古人有親沒而廢擧者。卿則決科於風樹之後。以爲顯揚之道。疏中云云。似涉閒漫。而至於五旬考券之說。實合予意。卿若受點。則必使中朝法制。不獨專美。如干應辦之費。何至於慮念乎。
정조 1년 · 목
敎曰。試官趙㻐之從前或違牌於試望。或陳疏於當日者。抑何所執。顧其職則文任。文任而規避於試官者。亦有例乎。大欠誠實。與試官李宜哲。一體更爲牌招。雖夜深。盡爲承牌後。當下望筒。政院嚴飭。
정조 1년 · 목
鞫廳啓言。罪人宗諤。發問目施威。將欲加刑之際。見其氣色。更無施刑之可論。不得擧行。敎以。推鞫姑罷。
정조 1년 · 강
命卿宰侍從罷散人。昨日傳旨外。幷敍用。
정조 1년 · 강
命儒生。今番停擧外。一幷解停。
정조 1년 · 목
敎曰。慶科當前。停擧儒生。今番監試停擧外。一幷解停。
정조 1년 · 목
敎曰。禁府時囚。旣命今日照律。啓目修啓後。幷卽放送。
정조 1년 · 강
勘放時囚鄭濡。
정조 1년 · 목
義禁府啓言。鄭濡照律。杖八十收贖。奪告身三等。允之。
정조 1년 · 강
命罪人尹起莘。奴金伊。加刑得情。
정조 1년 · 목
刑曹。以罪人尹起莘加刑。啓。敎以。更加嚴刑。期於得情。又以奴金伊加刑。啓。敎以。各別嚴刑。期於得情。
정조 1년 · 강
詣 孝明殿。行朔奠。
정조 1년 · 강
遣承旨。詣 社稷。奉審摘奸。
정조 1년 · 목
予曰。守令薦。同道外。不得爲之。此有 先朝受敎。其時。仍爲定式乎知入。鎭衡曰。守令之不得薦他道人。果有定式云矣。
정조 1년 · 목
敎曰。副提調。持加減心腎湯。入侍。○予曰。守令之薦。法意甚重。而淆雜之弊。實難矯正。是可悶矣。國榮曰。生民休戚。專係守令。故旣設薦法。又爲署經之規。欲其擇之又擇。必得其人。而近來此法有名而無實。其在修擧之道。薦主論罪之法。不可不申明矣。
정조 1년 · 강
命藥房問安。以十日爲日次。
정조 1년 · 목
敎曰。今日。藥房日次問安。勿爲之。此後。以十日爲日次。
정조 1년 · 목
予曰。晝 茶禮。當親行。陪 祭諸臣。先爲進去。
정조 1년 · 강
飭歲首守令邊將之薦。
정조 1년 · 목
敎曰。每於歲首。京外。薦守令邊將。法意甚重。固不當冗雜。而況當始初。尤宜審愼。觀薦單。外方。幾皆各薦本道人才。猶可說也。至於京中。極甚不審。旣不能審之於薦之之始。尙何望其成效。殊非勵精之本意。京中薦單。一幷勿施。更爲修啓事。知委。
정조 1년 · 강
遞吏曹判書李徽之兵曹判書洪樂性。以徐命善蔡濟恭。代之。
정조 1년 · 목
敎曰。廉防。朝廷之本。日昨臺疏。雖不指的。其疏下語則峻矣。今之銓官。宜欲一辭。其在體下之道。何必待章。吏曹判書李徽之兵曹判書洪樂性。今姑許遞。
정조 1년 · 강
命永宗鎭秋操。停止。
정조 1년 · 목
備局啓言。江華今春合操。依下敎停止。至於秋操設行。待守臣秋後狀聞。稟處。敎以。 陵行當前。旣軫畿民之弊。京畿水營永宗鎭之習操。一體停止事。分付備局。
정조 1년 · 강
召見 元陵奉審承旨于尊賢閣。
정조 1년 · 목
予曰。奉審 陵上。果無頉乎。李鎭衡曰。無頉矣。臣素昧堪輿之術而龍勢局形。平穩壯麗。兩得其宜。實是國家之福矣。予曰。然乎。雖以凡眼看之。龍虎均適。形局安穩矣。
정조 1년 · 강
重推吏判徐命善。催促開政。
정조 1년 · 목
敎曰。此重臣。擔負國事。果何如。而若是例讓於予乎。實非所望。吏曹判書徐命善。從重推考。更爲牌招。催促開政。
정조 1년 · 강
有政。吏曹判書徐命善。參判沈履之進。
정조 1년 · 목
以李徽之爲禮曹判書。
정조 1년 · 강
永陵展謁。命以十二日爲定。
정조 1년 · 목
因禮曹啓稟。敎以。預已下敎矣。以十二日爲定。
정조 1년 · 강
行夜對于興政堂。承旨洪國榮。玉堂李在學李儒慶。假注書金勉柱。記事官林錫喆徐龍輔。
정조 1년 · 목
敎曰。夜對爲之。又敎曰。夜對册子。以陸宣公奏議爲之。○予曰。夜對規例。何如。國榮曰。近來久廢夜對。儒臣亦未諳 古規。而似與召對略同矣。予曰。夜對。則分讀好矣。
정조 1년 · 강
御興政堂。行朝講。仍行次對。右議政鄭存謙。知經筵蔡濟恭。特進官李重祜李徽之。承旨洪國榮。玉堂李在學李謙彬。掌令金致九。假注書金勉柱。史官林錫喆徐龍輔。
정조 1년 · 목
講春秋。○予曰。左相病未入來云。所患何如。存謙曰。聞添寒感。數日調攝。則自可瘳矣。戶曹判書洪樂純曰。目今財力罄竭。前頭經費。措手沒策。關西小米。限二萬石移劃。然後可以推移補用。請下詢大臣。處之。予詢大臣。存謙曰。關西小米。自前已多取用。亦不可不念也。待僚相入來。更議處之。好矣。予曰。商議更稟。予曰。罪人宗諤。旣已物故。則別無可問者。諸囚將欲一幷放送。大臣之意何如。存謙曰。罪人中崔哥。則似不可白放。予曰。捕廳逮囚者。幾人乎。張志恒曰。十三人矣。予曰。出去單抄。待下敎入之。存謙曰。臣每欲仰稟而未及矣。殺獄之法甚重。不可以已瘞而不爲檢驗。殺人者。因此倖免。此後則請一從無冤 錄施行。予曰。判義禁之意何如。濟恭曰。 先朝有已埋勿檢之敎。此實出於惻怛之聖意。而殺獄體重。似不可以已瘞 置之矣。予曰。已瘞勿檢。則亦或有兩隻私和之弊矣。 先朝此敎。亦出於惻怛之意。行之已久。則今難更張。而若又勿檢。則亦非無冤錄定制之意。何以則好耶。存謙曰。下詢諸臣處之。好矣。予曰。諸臣各陳所見也。司直具允鈺曰。 先朝受敎。固不勝欽仰。而瘞者勿檢。則後弊無窮矣。重祜曰。自有勿檢之法。殺獄多有弊端。宜有一番變通之道矣。徽之曰。殺獄之法甚重。而或有朝殺人而暮掩土。不得成獄者。其果成說乎。刑曹判書鄭尙淳曰。勿檢之法出後。多有因此倖免者。不可不變通矣。樂純曰。無冤錄。不易之規。依此施行好矣。吏曹判書沈履之曰。殺獄不必待檢驗而後決之。則似不可以已瘞而置之矣。予曰。此非一時之所可更張者。後日次對。待左相入來。更詢處之矣。予曰。昨年大科。館試除之。一二所只取六十人乎。尙淳曰。臣於其時禮判。而館試果除之矣。予曰。昨年旣除館試。則便是已行之規。今番亦依此除之。無妨矣。徽之曰。初試若除館試。則會試數亦減之。好矣。予曰。初會試。不必幷論矣。濟恭曰。會試數。旣有定制。不可加減。而初試只取六十人。似太少矣。予曰。以館試爲名。則此是圓點科也。不參圓點而合設於增廣者。名甚不正矣。濟恭曰然矣。予曰。諸臣之意何如。樂純曰。只減初試。亦無益矣。尙淳曰。擧子旣已入場。似不可臨時減數矣。工曹判書尹得養曰。今若臨場減數。則擧子輩想應抑鬱。且無利害於科規之仍革矣。江華留守金鍾秀曰。臣與諸臣之意同矣。履之曰。聖敎特以館試之有名無實。故乃欲除減也。旣減五十人。則會試亦似變通。而此則猝難更張矣。予曰。刑判之言好矣。雖欲變通。今已設場。似無及矣。存謙曰然矣。予曰。趙㻐昨日疏。卿等見之乎。疏中所引。極爲怪駭。而至於五旬考試等語。尤不成說。予當以趙㻐爲不用之人矣。觀此擧措。其慢侮朝廷極矣。予曰。趙㻐疏。入之。予曰。以其父之致憾於考官。引義試役。其亦成說乎。可謂妄發矣。存謙曰。頭辭所因引。果不成說矣。徽之曰。前後國恤練祭謄錄。及五禮儀補編中。練主奉詣 魂殿。虞主奉詣 宗廟。以腰輿載錄。故節目依此啓下。而今聞奉常寺擧行謄錄。則以神輿爲之云。原節目中。請改付標。予曰。以神輿擧行也。
정조 1년 · 강
許施湖西作木邑大同木代納之請。
정조 1년 · 목
右議政鄭存謙啓言。忠淸監司徐有隣狀啓。備陳昨年綿農被災最酷之狀。以本道作木邑田大同當年條。幷純錢捧納事稟旨矣。係是惟正之供。有難許施。而大同木以錢代納。亦有本道前例。請依狀請擧行。從之。
정조 1년 · 강
練祭素膳。命以常時國 忌例擧行。
정조 1년 · 목
禮曹判書李徽之啓言。取考謄錄。則丁丑年 孝昭殿練祭時素膳。以常時國 忌例擧行矣。依例磨鍊。從之。
정조 1년 · 강
命衛外擊錚。依古例。移付刑曹。
정조 1년 · 목
敎曰。禁錚之法。自 先朝。特禁於闕內。而其後幷禁於郊外。至於捉囚施刑。此亦怪矣。御闕則擊錚於差備。動駕則擊錚於衛外。古制也。 先朝申聞鼓復設之 命。禁擊錚之制。 聖意祗在勿以錚。以鼓也。而今則幷與動駕時。亦禁擊錚之故。初無下該曹之擧。以金吾長之奏推之。可知其有司之昧於擧行。從今以後。擊錚者。闕內則旣有鼓矣。錚非可論。而衛外則依古例。移付刑曹。推問啓聞事。分付。
정조 1년 · 강
命勅行措備等事。無或怠忽。
정조 1년 · 목
敎曰。今番勅行。凡諸措備之事。無或以頻數而怠忽。沿路勅使所騎驛馬。另加擇定。止宿處勞問等事。幷令遠接使。一如頃者之敎爲之。勅使動靜。亦爲詳悉探啓事。卽爲下諭。
정조 1년 · 강
召見藥院副提調洪國榮及捕將張志恒于尊賢閣。
정조 1년 · 목
敎曰。副提調持加減心腎湯入侍。○予曰。罪人供辭之湊合於宗諤者。成出文案。送于禁府乎。志恒曰。未承下敎。故姑未及爲之矣。予曰。罪人滯囚可悶。可放者決放。可治者移送秋曹也。志恒曰。景耼之奴屬甚多。此則何以爲之乎。予曰。此則幷爲奴於外邑。宜矣。予曰。崔命鳳。則右相以爲決不可放送云矣。國榮曰。此等之類。不必深治。亦爲移送秋曹。以爲決放。好矣。予曰然矣。
정조 1년 · 강
遞判義禁洪樂性。
정조 1년 · 목
敎曰。兵判兼帶判金吾許遞。使之專意本兵。
정조 1년 · 강
命白翎僉使李仁秀罷黜。草記勿施。
정조 1년 · 목
兵曹。以仁秀實病。啓。請罷黜。敎以。幺麼武弁。焉敢若此。此草記勿施。
정조 1년 · 강
命增廣。除圓點講經。只設兩所試取。
정조 1년 · 목
禮曹啓言。增廣例有圓點及講經。而近來以糜費之甚多。久不設行矣。今亦依近例。除圓點講經。不設館試。只設兩所。而館試試取之數。請分屬兩所。從之。
정조 1년 · 강
京畿監司趙時俊。上疏乞遞。賜例批。
정조 1년 · 강
平安監司徐命膺。陳疏自引乞遞。賜批。
정조 1년 · 목
疏略曰。喉院以臣所擧薦單之做錯。至請問備。取見薦單。則柳秉均。猶可諉之以謄布都政之誤書。乃若李灌之已滿年限也而入於首薦。尹光濩之已陞六品也而書以前洗馬。所薦者三。所失者三。萬一以此施之。邊門國計之狼狽。爲如何哉。伏乞遞臣藩任。批以。此時豈可輕遞。卿其勿辭欽哉。
정조 1년 · 강
左議政金尙喆。箚陳病狀。以賓對未參。自列。賜批。
정조 1년 · 목
批以。卿果積瘁。每爲卿慮。知有愼節。曷勝憂念。今日未參。庸何傷乎。卿其安心勿辭。益尤善攝焉。仍命遣史官傳諭。
정조 1년 · 강
命罪人李大運等放送。
정조 1년 · 목
敎曰。別無可問之端。罪人李大運李光軫李致五。幷放送。
정조 1년 · 강
捕廳。以罪人金重恪等移送秋曹。金鳳煥等放送。啓。
정조 1년 · 목
左捕廳啓言。罪人金重恪徐慶巖金興宅奴夫祿益福益祿昌得有興暹伊。金同得權泰哲權巖回等。移送刑曹。金鳳煥金宗大尹明國張天祐李景普崔鳴鳳等。放送。
정조 1년 · 강
召見吏判徐命善于尊賢閣。
정조 1년 · 목
予曰。近來。久不開政。多有窠闕乎。今日內開政。予曰。趙㻐疏。見之乎。其所引義。果何如。命善曰。疏中頭辭所引。極爲怪駭矣。予曰。常以此人。頗有可取矣。以今番事觀之。無足言矣。命善曰。此人素有固執。然亦多有長處。予曰。然矣。
정조 1년 · 강
御興政堂。行晝講。同經筵沈履之。特進官吳載純。承旨李義翊。玉堂李在學閔養燮。掌令金致九。宗臣安昌君燝。武臣李彥忠。假注書金勉柱。記注官朴宇鎭。記事官林鍚喆。
정조 1년 · 목
講春秋。○予曰。江華留守。持所撰斷論入侍。予命讀奏。金鍾秀。讀至翔雲罷養立後事。予曰。此則似屬閒漫。未知如何。鍾秀曰。此是渠所從來根派頭䐉。不可不載錄矣。予曰。似然矣。翔雲事本末。不可不詳錄矣。蓋 先大王。命讀雲疏時。至黨字之說。卽爲處分。故未及 俯察於溫室樹。除宮僚等語矣。鍾秀曰。其時 處分。果未及盡燭。蓋賊雲之凶計肯綮。專在於溫室樹三字。而至於除去宮僚。卽是次第事矣。予曰。然矣。其時事實。果如卿言。以此直書。可也。鍾秀曰。雲疏中。多有逐條更考處。而原疏其時燒火。故更未見之矣。予曰。翔雲之弟翼雲。何時登科乎。義翊曰。似是己卯榜矣。予曰。其爲人極其妖邪矣。鍾秀讀至承旨不書傳敎事。予曰。李命彬事。予之所目覩。決非有意於和應者也。鍾秀曰。雖不同歸於逆。亦難爲無故之人矣。鍾秀讀至金相福事。予曰。旣有究問言根之說。則卽此一事。可以一言蔽之。雖有許多般罪犯。亦何必逐條論列乎。鍾秀曰。然矣。予曰。卿之所撰。可謂得體。亦可見袞鉞之嚴矣。予曰。今適從容。故語及於卿矣。文字中。果有難處者。何以則好耶。鍾秀曰。此是莫大之文字也。其將傳示百代。若有可東可西者。則容或有商量。而至於爛漫關緊處。則似不可更議矣。予曰。大臣昨稟頒敎文載錄事。此亦難處矣。鍾秀曰。敎文已爲頒示八方。而且是總論者也。此若刪去。則册子似不成體段矣。予曰。卿言亦是。此與初不頒誥者。亦似有異。然事甚難處矣。鍾秀曰。頒敎文若不載錄。則於他日堤防之道。其將不嚴。且旣已頒布。則雖不載錄。亦無益矣。予曰。册名明義。似欠緊重。更爲稟定好耶。鍾秀曰。懲討乃所以明其義理。則明義二字。可謂提綱矣。
정조 1년 · 강
命 陵幸祭班不參人。幷敍用。
정조 1년 · 강
罷安邊府使朴盛源職。
정조 1년 · 목
敎曰。安邊府使之子。率來安邊之能文者。旣已現捉。從當令該曹重勘。而安邊府使朴盛源。爲先罷職。
정조 1년 · 강
以兪彥鎬爲承旨。
정조 1년 · 목
敎曰。承旨前望單子入之。
정조 1년 · 목
予曰。翰林之職。卽記君上之言動。錄時政之得失。秘以藏之。將爲他日信史。其爲責任。顧不重歟。顧謂翰林曰。凡於筵話。詳錄勿漏也。廳注書入來乎。金勉柱進前。予曰。左相之病。何如云耶。勉柱曰。往傳聖敎。則以爲。軫念賤疾。特遣史官。惶感之極。不知所達。病狀少有減勢。一兩日內。當爲造朝云矣。
정조 1년 · 강
命文一所試官重推。監試官汰拿。
정조 1년 · 목
敎曰。昨日文一所場中擧子。十百爲群。咽門而入云。何遽不若監試時乎。該所諸試官。一倂從重推考。監試官。先汰後拿。皆令畢試後。捧傳旨。
정조 1년 · 목
以徐有防爲承旨。尹東哲爲知敦寧。趙時偉爲副校理。李重祜爲判義禁。成天柱爲同春秋。具㢞爲安邊府使。恩全君禶。光恩副尉金斗性。西春君燁。廣陵君烻。凝善君燨[爔:I-PERSON]。幷單付。
정조 1년 · 목
予曰。 延福殿誕日茶禮。入 太廟前。依前爲之事。曾有受敎。而且於入 廟之後。一未親 享。故欲於再明。親行酌獻之禮。而動駕頻數。是可悶也。國榮曰。親行 享禮。允合情禮矣。
정조 1년 · 강
二十四日。 延福殿。命親行酌獻禮。
정조 1년 · 목
口敎曰。入 廟後。尙未親享。而 誕日茶禮。附 太廟前。如前爲之。曾有受 敎。予未遑。未及下敎矣。二十四日。詣 延福殿。當親行酌獻之禮。儀曹知悉。
정조 1년 · 강
璿源殿。 徽寧殿展謁。命自內爲之。
정조 1년 · 목
因禮曹草記。敎以。當自內爲之。百官行禮。勿爲磨鍊。
정조 1년 · 강
御興政堂。行晝講。特進官鄭尙淳。同經筵李瀰。承旨兪彥鎬。玉堂李在學閔養燮掌令金致九。宗臣安川君烓。武臣張志謙。假注書金勉柱。記事官林錫喆徐龍輔。
정조 1년 · 강
遣都承旨。詣 毓祥宮奉審。
정조 1년 · 강
召見纂輯堂上鄭民始。承旨洪國榮于尊賢閣。
정조 1년 · 목
予曰。內下日記。已爲印出乎。民始曰。印役已訖。而板本中。略有誤書。故今將洗補矣。予曰。明義錄斷文。幾何製之。民始曰。兪彥鎬姑未製之矣。予曰。成均館有何修擧之事乎。民始曰。取見本館財簿。則下吏盜竊之弊甚多。方欲釐正。而未及爲之矣。予曰。專經武臣不通人。試所進去外。幷待令。國榮曰。臣承命奉審于 毓祥宮。則楹外所垂之簾。多有傷處。不可不政之矣。予曰。寒食不遠。將兼行告由矣。予曰。弘文館武經諸書。持入。待令武臣。召入應講。予曰。爾等之久爲入直可悶。故將欲試講矣。國榮曰。問于渠輩。只令能讀者試講。好矣。予曰。爾等皆能熟讀乎。未能熟讀者。皆退去。惟能讀者應講。宣傳官鄭駿采。禁衛把總李栢然進講。予詢文義。予曰。爾等善講。出直也。
정조 1년 · 강
遞承旨徐有防。以鄭民始代之。
정조 1년 · 목
敎曰。在外承旨許遞。大司成鄭民始爲承旨。
정조 1년 · 목
敎曰。聞前大司成所奏。本館節目事。誠寒心云。不可無一番釐革之道。大司成有闕之代。另加擇差事。分付。
정조 1년 · 강
命監察鄭喆淳。付過放送。
정조 1년 · 목
義禁府啓言。押班監察鄭喆淳。親祭時。西班不能檢飭。請刑推得情。敎以。付過放送。
정조 1년 · 목
敎曰。明日動駕前。當親押。禮房知悉。○承旨鄭民始啓言。親押處所。以何處擧行。敎以。以崇政殿月臺爲之。
정조 1년 · 강
璿源殿酌獻禮。命只祭酒待令。
정조 1년 · 목
敎曰。貢果適到。且有薦獻之物。明日當自內。行酌獻禮於 璿源殿。祭物自內措置。只祭酒待令事。分付奉常寺。
정조 1년 · 강
召見左右相于尊賢閣。左議政金尙喆。右議政鄭存謙。
정조 1년 · 목
予曰。練祀後。內外賞格。古則多矣。聞前例。則木布等物。合爲近百同云。今番亦將有之。而未知戶判有所商量否也。予曰。百官祭服。以只除襞辟領負版之屬。已爲定式。宮人輩祭服。亦不必改之。而旣有前例。是甚難處矣。尙喆曰。經費雖甚可悶。而易服之節。旣有前例。則事當磨鍊矣。予曰。度支經用。將何以區劃耶。尙喆曰。昨年因地部經用之苟艱。連爲區劃於關西。爲已往支放之資。而意外客使又出來。戶判雖已請得於筵中。關西之外。京外儲畜無他着手之處。別餉小米一萬石。稅小米一萬石。請劃給。從之。尙喆曰。方今經用。如是苟艱。而他無生財之道。鑄錢不可不從速爲之矣。予曰。予於戶判。雖知其必不負國。而至於長短淺深。則猶未詳知矣。尙喆曰。性稟則似與知申少異。而國事可任矣。予曰。勅行接待。皆以素爲之乎。尙喆曰。遠接使。必先探於勅行而狀聞矣。予曰。日前趙㻐之疏。何如。尙喆曰。甚怪矣。予曰。向來翰圈時事。已極怪矣。而今番之疏。尤不成說矣。尙喆曰。此人之必欲與世崖異者。實爲大病痛矣。
정조 1년 · 목
敎曰。副提調持加減心腎湯入侍。○予曰。癸卯年。勅使三次出來。今番又若如此。則度支之經費。沿路之民弊。實爲可悶矣。國榮曰。然矣。予曰。纂輯廳諸臣所撰文字。持入。命國榮讀奏。予曰。斷文中。善作者多矣。國榮曰。然矣。予曰。兪彥鎬尙未撰出。故纂輯之役。如是遷就。使之除本司。着意製之。好矣。
정조 1년 · 목
予曰。明日動駕。與科場相値。隨班百官中。或有赴擧者。則似未免坐停矣。民始曰。然矣。
정조 1년 · 강
命隨駕百官觀光者赴試。
정조 1년 · 목
敎曰。明日隨駕百官。亦有觀光者。許令赴試。
정조 1년 · 강
詣 孝明殿展拜。仍詣崇政殿月臺親押。還詣 延福殿展拜。
정조 1년 · 목
具布裹翼善冠。白布袍。布裹帶。乘輿。出興泰門。詣孝明殿。展拜訖。還詣崇政殿月臺。就版位。予親押。仍乘輿。出崇政門。降輿乘輦。詣昌德宮。至進善門外。降輦乘輿。至萬安門。降輿。詣 璿源殿。行禮訖。予曰。百官先詣 延福殿以待。少頃。出萬安門。乘輿。詣 延福殿。承旨鄭民始曰。前庭狹窄。百官行禮。何以爲之乎。予曰。行禮於神門外。可也。予曰。營造都監堂上。以司直具允鈺。改付標事。分付。予命允鈺曰。修理之役。似甚浩大。隨其緩急緊歇。次第修葺。好矣。降輿。詣神門內。就版位。四拜訖。奉審 殿內。仍行酌獻禮。禮畢。乘輿。詣 徽寧殿。展拜。予曰。侍衛百官。皆退去。留待於協陽門外。
정조 1년 · 강
御春塘臺。行試射。召見承旨鄭民始。
정조 1년 · 목
予曰。宣傳官具純金煕。入侍。予曰。 陵幸後。初欲試射而未果矣。今日當先試騎騶矣。予曰。隨駕宣傳官。及內乘別軍職。皆待令。射騶訖。予仍御奎章閣東邊松壇。命兵判工判摠戎使守禦使入侍。又命宣傳官。更爲入侍。兵曹判書蔡濟恭。工曹判書具允鈺。摠戎使徐命善。守禦使洪國榮。宣傳官具以謙申應周具純宋載瑞鄭駿采李基成進伏。予曰。今日將臣及宣傳官。皆入侍。懸帿試射。好矣。予曰。承史亦依朔試射例。皆射之也。民始四中。予曰。可謂善射矣。兵判及摠戎使。俱以將臣。讓頭於承旨矣。射訖。命自內帑頒賞。予曰。適有小饌。而此時異於常時。卿等出去後。當自內宣饌矣。○乘輿。出協陽門。至進善門外。降輿乘輦。○敎曰。崇禮門興仁門仍留。待軍兵出去下鑰事。分付。又敎曰。軍兵行伍不齊。駕前牌頭。拔箭以來。駕到鍾閣前路。敎曰。駕前擊錚人。依定式。直付秋曹事。分付。駕到廣達門。降輦乘輿。還內。
정조 1년 · 목
國榮曰。今日湯劑。尙不進御。何以爲之乎。予曰。今日則欲停止矣。
정조 1년 · 강
命明日賓廳日次。再明日爲之。
정조 1년 · 강
召見承旨洪國榮鄭民始于尊賢閣。
정조 1년 · 목
予曰。東北飢民。能無捐瘠之患。誠爲幸甚。國榮曰。今番東北賑事。實賴聖上之大加軫念。幸免流散之患。麥秋尙遠。賑政未畢。姑不可弛慮矣。予曰。然矣。民始曰。明日文臣製述殿座處所。姑無下敎。故試官望。不得入啓矣。予曰。殿座處所。以興政堂爲之。試望捧入。
정조 1년 · 강
召見承旨鄭民始李鎭衡于尊賢閣。
정조 1년 · 목
予曰。昨日松壇試射時。將臣承史皆耦射。其升降進退之際。亦可以觀德也。事非偶然。不可無識。仍命承旨執筆。予呼寫小記訖。命下番翰林讀之。徐龍輔讀奏。予曰。儀禮射儀卷。及涑水集。持入。鎭衡曰。伏讀宸篇。寓敎之聖意。見於辭表。而記敍之體。亦甚簡古。不勝莊誦矣。予曰。文體之互變。亦足以觀世代也。自漢魏以後。文體漸變。至于唐之韓愈而大變矣。民始曰。然矣。予曰。作者之文。韓文當爲首。而歐文次之矣。予曰。右副許所下冠服次布木。已爲覓給乎。鎭衡曰。布及綿紬各以五疋。已爲分付覓送矣。予曰。其家甚貧云。而金鍾秀鄭履煥。亦貧寒者矣。
정조 1년 · 강
命製述規式。準殿講例爲之。
정조 1년 · 목
敎曰。殿講時。各司入直。旣皆進參。則製述規式。宜無異同。而該曹諉 以節目之別無表見者。幷在應頉中云。此後準殿講例爲之。
정조 1년 · 목
敎曰。銓官以各處諸執事塡差甚艱。欲爲筵稟云。習儀視享事甚輕。延勅習儀退定事。分付。
정조 1년 · 강
秋曹以擊錚人金德信勘處。啓。
정조 1년 · 목
該曹啓言。昨日還宮時擊錚罪人金德信。原情以熊川等邑所屬各鎭舟師軍疊役事。旣非四件事。請勿施勘處。允之。
정조 1년 · 강
御興政堂。行文臣製述。仍行次對及科次。考官鄭存謙徐命善沈履之。參考官金光默鄭象仁金文淳李晉圭。
정조 1년 · 목
予曰。懸題後。當行次對。大臣及備堂。閤外待令。○以擬夏群臣賀懸鍾鼓磬鐸鞀。以待四方之士。爲表題。以賜絹長孫順德爲論題。○承旨鄭民始曰。表題。則擧子似未知解題出處矣。予命書懸解題。予曰。御題無書示解題之規。而文臣製述。異於大比試士之科。故特揭解題。諭以此意於擧子也。予曰。試官小少退。○左議政金尙喆曰。聞勅行渡江。似在今明云。迎勅以初七日定行。好矣。予曰。以此日擧行也。民始曰。白文試券。何以爲之乎。予曰。明經科出送。白文皆別錄也。○入小次。小頃殿座。行科次。敎曰。製述文臣論賞。當待三次居首爲之。而亦不可無激勸之道。表三上兵曹佐郞尹行履。紙五卷。筆五枝。墨五笏。三下權知副正字徐鼎修閔孝克。各紙三卷。筆三枝。墨三笏。賜給。
정조 1년 · 강
命北關差需穀分留。南關炭草錢會錄。依道啓擧行。
정조 1년 · 목
左議政金尙喆啓言。頃因校理李在學所啓。北關差需穀區處事。行關本道矣。咸鏡監司趙重晦狀啓。以爲。依關辭。往復於御史評事處。而會寧等五巿邑。差需穀木布斂散取利之際。雖有民弊。莫重差需。割出補賑。實非長慮。姑觀穀木之滋廣。二留一分。此爲除弊之端。南差需炭草軍錢一千一百餘兩。勿爲貿木入北。每年作銀會錄於備局。而開巿 時。或有不虞之需。則換木入送。事甚便好。請稟旨分付矣。道臣所論。俱得其當。請依狀請擧行。從之。
정조 1년 · 강
命長壽山城新舊別將拿處。糶糴使地方官擧行。
정조 1년 · 목
左議政金尙喆啓言。黃海監司李性源狀啓。以長壽山城前別將朴載謙。時別將李挺春。城餉逋欠反作之數。爲六百石零。而其中民間未捧。當此窮春。待秋捧上。別將逋欠。刻期準捧。此後則本城餉穀。專委地方官照管事。稟旨矣。新舊別將。拿問嚴處。逋欠査實徵捧。反作與未捧。待秋收捧。糶糴之責。請使地方官擧行。從之。
정조 1년 · 강
遞工曹判書尹得養。以具允鈺代之。
정조 1년 · 목
左議政金尙喆啓言。昌德宮修理。戶工曹主管者。工曹判書尹得養。受由下鄕。請許遞。從之。
정조 1년 · 강
命江華北一牧場。各還本處。
정조 1년 · 목
左議政金尙喆啓言。江華北一牧場。素稱宜馬之地。年前內需司。以水原宮屯。呈手本相換。本場馬移送煤音島。馬畜逐歲耗縮。以相換之地。請依前。各還本處。從之。
정조 1년 · 강
命文臣製述。依殿講例出榜。以此定式。
정조 1년 · 강
命白文呈券通禮具修溫。直捧禁推傳旨。
정조 1년 · 강
命靑坡蘆原驛米太。依例題給。
정조 1년 · 목
兵曹判書蔡濟恭啓言。靑坡蘆原兩驛凋殘。在前經宿 陵幸後。有惠廳米戶曹太各五十石上下之例。請依例題給。從之。
정조 1년 · 목
國榮曰。殿座及晉接臣鄰之時。水剌過時不進。不遑之聖意。不勝欽仰。而第於保嗇之方。豈無所損乎。予曰。予亦自量而爲之。何必過慮乎。
정조 1년 · 강
召見訓將張志恒御將具善復于尊賢閣。
정조 1년 · 목
予曰。諸臣射帿時。卿等俱在陣上。故未得入參。而御將之子則四中矣。善復曰。賤息猥忝昵侍。不勝感幸矣。予曰。帿布欲倣古制造置。兩軍門分力造出。可也。予曰。宋臣司馬光文集。有九帿法。而畵以井間。隨其方位。畵魚鴈熊虎之屬。獲旌亦以五色分別方位。射中某方。則各以其方色擧獲矣。帿制大略如是。造出時。更考磨鍊也。予曰。詩傳初卷及五禮儀序例卷。持入。予曰。詩傳圖式。楅制考出。而五禮儀帿法。亦考見也。志恒。考閱以奏曰。楅制果有圖式。而帿制不一。當依下敎爲之矣。獲旌。亦依古制。皆以雉羽朱絡爲之矣。予曰。依例造出也。志恒曰。所畵九種。亦當以飛走。分別上下矣。
정조 1년 · 강
分遣承旨。詣 宗廟永禧殿景慕宮徽寧殿延福殿元陵永祐園。奉審摘奸。
정조 1년 · 목
寒食節祭。在明日也。
정조 1년 · 목
予曰。下闕修理處。昨日盡爲看審乎。樂純曰。臣與工判。看審後。修葺處抄錄以來矣。予曰。修補處爲幾處。而內外差備中。何處最多傷處乎。樂純曰。內差備。則永巷以內修理處。皆別錄。而外司。則摠府兵曹等處。不過略改椽瓦矣。予曰。勅使留京。例爲幾日乎。樂純曰。合迎勅。爲三日矣。予曰。今番支勅所費。當入幾何。樂純曰。似入累萬金矣。聞勅行。繼此又來云。經用無區處之道。預爲渴悶矣。樂純曰。本曹所謂各庫封不動。無一見存。財用如是罄渴。豈不切悶乎。予曰。年來經費。不能量入爲出。故致有此弊。適當此時。卿必倍用心慮矣。
정조 1년 · 강
召見藥院副提調洪國榮。工判具允鈺于尊賢閣。
정조 1년 · 목
敎曰。副提調持加減心腎湯入侍。○予曰。不可不修理處。多乎。允鈺曰。頹仆甚多。勢將盡爲修理。而昌德宮。當先爲始役矣。予曰。慈慶堂之役。亦將始之乎。允鈺曰。亦將擇日始之矣。允鈺曰。誠正閣。亦將修政矣。予曰。此是前日東宮處所。不可不修改。而方今經費可悶。凡諸修理之役。從略爲之。趁速了當。好矣。
정조 1년 · 강
修撰閔養燮。上疏乞郡。批下該曹稟處。
정조 1년 · 강
給廣州等邑燒囕戶恤典。
정조 1년 · 목
京畿監司趙時俊。以廣州等邑居南命戒等燒死囕死。馳啓。敎以。令本道。恤典擧行。
정조 1년 · 강
給濟州牧渰戶恤典。
정조 1년 · 목
濟州牧使柳爀。以橘果進上所載船李昌發等。大靜縣放送罪人必善等渰死。馳啓。敎以。放送人外。令本道。恤典擧行。
정조 1년 · 강
命朔祭 香祝代押。 孝明殿親押親祭。
정조 1년 · 목
因香室朔祭受押單子。有是命。
정조 1년 · 목
予曰。近日感症。終不差減。可悶。國榮曰。感候彌留。卽令醫官診察。何如。予曰。一時感氣。自當差減。何必入診。置之也。
정조 1년 · 목
樂純曰。卽見遠接使報于迎接都監回移。則外方用華色鋪陳。前例如此。京中則以白色用之之前例。通于通官。似好矣。予曰。路傍則旣結䋱。鋪陳則以白色。一邊華色。一邊白色。與歌則不哭之意有異。沿路則用沿路之前例。京中則用京中之前例。而今則別無可問於遠接使。而且今番。何不用交椅乎。平坐甚沒威儀。平坐與白色一節。更議于大臣。稟處也。
정조 1년 · 강
命勅行宴享一節除減。問安使下送勞問。
정조 1년 · 목
該都監啓言。今此勅行。旣已傳訃。各處宴享。請一幷除減。又啓言。自前勅使若減宴享。則有別雌牛間日。別茶啖逐日排入之例。請依前擧行。又啓言勅使若減宴享。則有中路遣問安使。措辭致謝之例。而傳訃勅。則雖除宴享。致謝曾不擧行。只以勞問。已成規例。令政院。差出別問安使一員。卽日下送於勅使相遇處。請別致勞問。幷允之。
정조 1년 · 강
給順天府渰戶恤典。
정조 1년 · 목
全羅監司李普行。以順天安島居鄭德水等渰死。馳啓。敎以。令本道。恤典擧行。
정조 1년 · 강
命李㖯介等。待首犯結末。勘處。
정조 1년 · 목
刑曹啓言。京居李㖯伊李㖯介全[金:I-PERSON]致學申成得等。僞造印信。私刻曆書發賣事。因捕廳移文。發問目取招。則刻手匠金致學。因病物故。自擊匠李㖯伊李㖯介。官逋備納之計。使致學。刻板刻印。私造曆書。僞印自刻一款。暖昧納供。申成得。以本監印出匠。不知私造。而捧價同役。同情僞造。至冤納供。李㖯伊。旣已承服。李㖯介申成得。幷待首犯結末。請依律文勘處。允之。
정조 1년 · 목
國榮曰。竊瞷殿下每御生冷之物。進御之際。毋忽愼攝之方。予曰。所奏誠是。當留念矣。
정조 1년 · 강
召見藥院副提調洪國榮營建郞廳洪樂彬于尊賢閣。
정조 1년 · 목
敎曰。副提調持加減心腎湯入侍。○予曰。慈慶堂役事。亦已始之否。樂彬曰。以擇日之故。姑未始役矣。予曰。堂上則有難日日入見。郞廳專意看檢也。
정조 1년 · 강
有政。吏曹判書徐命善。兵曹判書蔡濟恭進。
정조 1년 · 목
敎曰。在外臺諫。山林外。一幷改差。今日政差出。○以朴天衡爲司諫。成鼎鎭爲持平。李昌漢爲獻納。安廷玹李敬一爲正言。朴在源爲校理。李在簡爲大司成。李世馝爲龍安縣監。柳鎭恒爲慶尙左水使。
정조 1년 · 강
遣承旨。詣 先農壇。奉審摘奸。
정조 1년 · 강
永陵親祭後。 弘陵。命翌日親祭。
정조 1년 · 목
敎曰。 永陵親祭後。當日回駕。詣 弘陵展拜。翌日親祭。當還宮。以此知悉。
정조 1년 · 목
予曰。翰林。自是參下之極選也。故相文翼公之後。林錫喆。復古初選也。古有唐宗故事。下番草册取進也。記事官徐龍輔曰。翰林所記。人君不得覽焉。不敢承命矣。予曰。年少史官。能不負其職。極可嘉尙矣。
정조 1년 · 목
予曰。昨年 元陵動駕時。何營門爲留都乎。知入。國榮曰。禁衛營爲之云矣。
정조 1년 · 목
因兵曹啓稟。敎以。御營廳留都。
정조 1년 · 목
予曰。宣傳官具純。持捕廳罪人招供。入侍。予曰。分付捕廳。罪人更加盤問。而招辭中干連諸人。亦爲密捕。
정조 1년 · 목
敎曰。副提調。持加減心腎湯。入侍。○予曰。昨日夜對。始講陸宣公奏議。大抵其文。愈見愈好。無不切中時病。可監於後世者也。陸贄之賢。不下於貞觀之房杜。開元之姚宋。而德宗不能用。終未復貞觀開元之治。以此觀之。得賢非難。而用賢爲難矣。國榮曰。聖敎誠然矣。
정조 1년 · 강
陵幸植炬。命只晝停所。待令。
정조 1년 · 목
敎曰。今番 陵幸植炬。只出宮時。晝停所待令。其外切勿措備事。分付畿營。
정조 1년 · 강
命昨夜一所監軍。拿問嚴處。
정조 1년 · 목
敎曰。名以監軍。不但不能巡檢。他營門所捉者。亦使放送。申飭之下。少知國法。焉敢若此。昨夜一所監軍。不可以薄警而懲礪者。拿問嚴處。
정조 1년 · 강
遣承旨。詣 太廟徽定殿延福殿景慕宮。奉審摘奸。
정조 1년 · 목
國榮曰。感候尙未差勝之中。若徹宵將事。則必有添加之慮。下情不勝悶迫矣。予曰。感氣雖彌留。不至大段。將欲親行朔 奠矣。
정조 1년 · 강
召見藥院提調鄭存謙洪國榮于尊賢閣。
정조 1년 · 목
存謙曰。感候屢日彌留。來月以後。連有勞動之事。其在愼攝之道。恐不可親行朔 奠。親祭下敎。還寢伏望。國榮曰。俄者入侍。未蒙允許。故臣等。又此求對矣。予曰。未參於今番朔 奠。其在情禮。殊甚缺然。而卿等之請。如是甚懇。當勉從矣。
정조 1년 · 강
孝明殿朔 祭。命以攝行爲之。
정조 1년 · 강
命前通禮具修溫。仍任前職。
정조 1년 · 목
敎曰。文臣製述外等具修溫。聞大臣所奏。是明經云。白文呈券。亦已參酌。前通禮具修溫。原傳旨中付標。仍任前職。
정조 1년 · 강
召見左議政金尙喆右議政鄭存謙于尊賢閣。
정조 1년 · 목
尙喆曰。俄伏見明日朔 祭攝行傳敎。稍弛下情之憂慮矣。予曰。俄命攝行。雖出於勢不獲已。情理缺然。不可勝言矣。
정조 1년 · 강
召見藥院副提調洪國榮承旨李鎭衡于尊賢閣。
정조 1년 · 목
敎曰。副提調持加減心腎湯入侍。○予曰。疏儒何以侵斥乎。鎭衡曰。海儒之疏。臣果不捧矣。予曰。古則禁府與法司。久不開坐。則政院察推。今何不爲也。國榮曰。該房似未知古例而然矣。予曰。此後則推考房。申明古規。
정조 1년 · 강
命承旨李鎭衡上疏。還給。
정조 1년 · 목
疏略曰。日前黃海道平山幼學李亨夏等陳疏。到院。以爲本邑諸生。摹出先正臣宋時烈畵像。建屋奉之。請特賜院額。臣以賜額事體甚重。退却矣。又疏。變其請額之說。而請建院。臣以院則諸生旣云建之。而又此請建。事理不當。又却之矣。今乃論斥喉院。臣是該房。當執其咎。陳章徑出。乞蒙譴罰。○敎曰。上疏還給。牌招。
정조 1년 · 강
命北關賑穀。參量加劃。
정조 1년 · 목
備邊司啓言。北關監賑御史申應顯狀啓。以交濟倉久置條一萬石加劃事。稟旨矣。道臣靳持。雖緣穀物之不敷。御史所請。可想民事之尤急。請參量加劃。允之。
정조 1년 · 강
太廟告由日。 孝明殿。命行酌獻禮。兼告由。
정조 1년 · 목
敎曰。 太廟旣有告由之禮。 魂殿告由。亦當有之。而旣無可據之例。告 廟日。當於 孝明殿。親行酌獻之禮。兼告事由。禮曹以此知悉。
정조 1년 · 강
王大妃殿進御人蔘順氣湯五貼。命更爲製入。榻敎也。
정조 1년 · 강
召見禮工判承旨吏議于興政堂。禮曹判書李徽之。工曹判書洪樂純。承旨洪國榮。吏曹參議兪彥鎬。
정조 1년 · 목
予曰。不見工判久矣。樂純曰。臣於待罪講書院時入對之後。今始入侍矣。予曰。守禦使。非但保護寡躬。乃能奠安 宗社。其所樹立成就。業欲見卿而誇之矣。樂純曰。設使臣侄。少效微勞。此人臣職分之當然。而臣家犬馬。皆受國恩。思之及此。益切惶悶矣。予曰。內下日記。持入。仍命彥鎬讀奏。予曰。亂臣賊子。從古何限。而宮闈之間。豈有如此變怪乎。樂純曰。戚里之禍家國。古亦有之。而如許窮凶極惡之賊。實史牒之所未見矣。予曰。禮判入侍。徽之進前。予曰。經宿 陵幸。有告由之例乎。徽之曰。有之矣。予曰。然則 孝明殿亦當告由。而 宗廟告由之前期幾日。考見謄錄而奏之。彥鎬讀日記。至麟漢事。樂純曰。雖古之梁冀竇憲。豈如是凶慘乎。予曰。十月之初。 殿座還內之日。已有所 下敎於宮中者。則至于十一月二十日。渠豈有不知之理。而 筵席所奏。乃敢如是耶。樂純曰。臣於罪蟄之中。未得其詳。今伏見內下册子。益知其所不知。尤不勝毛骨之竦然矣。徽之還入。進前。予曰。前例何如。徽之曰。經宿 陵幸時。 宗廟告事由。五禮儀則以前期三日爲之。而近又有前期一日之例。今番則何以爲之。予曰。依五禮儀爲之。予曰。都承旨入侍。國榮進前。予曰。纂輯之役。遷就可悶。大臣諸臣。自明日。來會始役好矣。國榮曰。編摩之役。諸臣當齊會相議而斷。文亦當分掌製之矣。予曰。 孝明殿告由。欲以酌獻禮兼行。而此與他祭享。有異。以晝時磨鍊。可也。
정조 1년 · 목
敎曰。副提調。持加減心腎湯入侍。○予曰。明義錄凡例。雖用闡義昭鑑之規。而至於內下日記。則闡義昭鑑。亦無可據之例。何以則好耶。國榮曰。內下日記。則似當弁于卷首。而此外。亦當有稟定者云矣。
정조 1년 · 목
予曰。上下番翰林。皆是新進。其在勸奬之道。不可一任其懶散。命此表題。今夜製進。可也。予曰。昨日監軍處分後。該府囚單。尙不入來。傳旨未卽啓下而然耶。知入。民始還入。奏曰。傳旨俄才踏下。故未及擧行云矣。
정조 1년 · 강
禮曹判書李徽之。上疏自訟。賜批。
정조 1년 · 목
疏略曰。臺言峻發。情勢危蹙。屛伏俟譴。不意聖明俯諒。不待辭章。俾伸廉防。聞命祝天。頓首至地。繼以有春官寵除。惝怳惶懍。莫知攸措。鍾鳴漏盡。尙此冥行者。豈全爲軒冕之計。而臺臣以急流勇退。反復相勉。可謂曲中臣病。先獲臣心。不覺顏騂而汗慹。只宜奉身而斂跡。伏乞亟許鐫改。仍賜長暇。批以。特解銓任。意有在矣。卿何過辭於宗伯。卽爲行公。
정조 1년 · 강
工曹判書洪樂純。疏辭新資。賜批。
정조 1년 · 목
批以。予欲用卿。卿其勿辭行公。
정조 1년 · 강
大司成金夏材。以母病。上疏乞遞。仍陳執藝之見。賜批。
정조 1년 · 목
疏略曰。臣方乞免矣。不宜贅他。而事係執藝。不敢終默。日昨臺疏。請述海試取泮庠兩解。一幷削榜而蒙允。該曹草記。只擧陞補合製。不擧通讀。陞學與通讀。發解則同。泮庠削榜。通讀便是皮之不存。玆陳愚見。乞賜裁處。批以。所請依施。爾其勿辭。救護母病。
정조 1년 · 강
命副修撰朴天衡疏。還給。
정조 1년 · 목
疏略曰。臣頃以尙賊姻親諸家事。敢有所妄論矣。對卞之章。左右迭出。臺臣之非斥。至請緘問。夫告君而辭不能別白。論人而語未免糢糊。莫非臣昏謬疏率之致。伏乞亟命鐫削臣職。仍治臣罪。
정조 1년 · 강
御興政堂。行晝講。仍召見大臣以下。知經筵黃景源。特進官洪樂純。承旨林鼎遠。玉堂尹塾李儒慶。宗臣西淸君煋。武臣田翊顯。假注書金勉柱。記事官林錫喆徐龍輔。○左議政金尙喆。右議政鄭存謙。兵曹判書蔡濟恭。都承旨洪國榮。纂集堂上兪彥鎬金鍾秀。禮曹判書洪樂性。左承旨趙㻐。右副承旨鄭民始。同副承旨李鎭衡。纂集郞廳沈念祖。
정조 1년 · 목
講春秋。○予曰。日記開刊時。罪人名字。逐段書之。而初書者。幷錄其姓。似好矣。此自內所記者也。幷書其姓。何妨。而凶逆之罪。不關於去姓與否矣。樂純曰。聖敎誠然矣。予曰。册子凡例。何以爲定乎。諸臣各陳所見也。濟恭曰。御題則當爲首卷。而自下製進者。爲第二第三矣。予曰。册名。則無論上下所製。同爲明義錄。而以小題目。別書于大題目下。表出御製爲好耶。㻐曰。御製文字。當別錄於卷首。而與諸臣所撰。合部成帙好矣。彥鎬曰。御製體重。當爲別篇矣。鍾秀曰。若爲別篇。則亦不成一通册子。合爲一部。而御製則別書小題於卷首。標揭之好矣。予曰。以五禮儀凡例言之。序例目錄各異。而不害爲一册。此亦用此例無妨矣。若御製日記。諸臣所撰。混合印出。無以區別。則似不成册子體段矣。國榮曰。郞廳中沈念祖。頗知册子凡例矣。予曰。各陳所見也。念祖曰。臣意。合爲一册。而分作內外篇。以御製屬之內篇好矣。予曰。諸議中。江留吏議之見。稍勝矣。待奉朝賀領敦寧入來。更爲議定以稟。
정조 1년 · 목
敎曰。副提調持加減心腎湯入侍。○予曰。明義錄凡例。何以爲定耶。國榮曰。纂輯諸臣。俄已來會。而姑未往見矣。予曰。纂輯法例。注書往問于大臣以奏。假注書李兢淵。還入奏曰。大臣以爲。一經筵稟後。可以決定云矣。予曰。漢書目錄卷。持入。承旨鄭民始奉進。予曰。明義錄作斷諸臣。何以分排乎。知入。
정조 1년 · 강
召見時原任大臣于興政堂。領敦寧金陽澤。左議政金尙喆右議政鄭存謙。
정조 1년 · 목
予曰。俄以明義錄凡例。有下詢者。而諸臣所達各異。領敦寧之意何如。予意。御製則別作一篇爲首卷。以小題目書之好矣。尙喆曰。編輯郞廳沈念祖以爲。內下日記之內下二字。改以尊賢閣爲好云矣。予曰。內下二字。似涉如何。改以尊賢閣無妨矣。予曰。監印堂上。誰耶。存謙曰。大司成金夏材。亦爲差下好矣。予曰。纂輯堂上具㢞尹弘烈金夏材。郞廳李敬養朴天衡。監印進去。尙喆曰。諸逆中。可以書斷者。爲十人。而其中未伏法者。二人也。予曰。此外。亦有論斷者矣。尙喆曰。此則作斷者。當參考日記。爲之矣。予曰。月日亦當逐段區別矣。尙喆曰然矣。
정조 1년 · 목
予曰。自嗣服以來。志切願治。而規模未立於上。惠澤未究於下。豈不可悶乎。國榮曰。自古人君。必先得人。然後能致建功立事之效矣。予曰。世級已降。人才渺然。何以則可以得人乎。國榮曰。古人謂天生一代之人。足了一代之事。
정조 1년 · 강
召見承旨鄭民始工判洪樂純于尊賢閣。
정조 1년 · 목
予曰。屢次從容引接而未果。今玆召見矣。國勢岌嶪而何以康濟。民事叢脞 而誰與分憂。紀綱紊亂而無振刷之道。風俗澆漓而無挽回之策。只予寡窮。眇 然孤立。何以則好耶。樂純曰。風俗之丕變。紀綱之振肅。苟求其本。惟在於殿下之立志。殿下益勵於上。則群心自革於下矣。予曰。凶逆何代無之。而未有甚於今番諸賊也。樂純曰。凶賊輩。初則以爲操縱與奪。在渠掌握。及覩聖睿出天。奈何不得。則反生凶計。此則渠輩。亦豈不知乎。予曰。予之所遭。甚於辛壬。今番處分。皆予自斷之。而朝臣中。無一人出力抹血者。吁亦慨矣。樂純曰。自蕩平大行。義理不明。四維不張。一世滔滔。只知目前之利害。不知君臣之分義。末流之弊。至於此極矣。予曰。卿之所達。果有見識矣。
정조 1년 · 강
御興政堂。行朝講。仍行次對。左議政金尙喆。特進官洪樂純權噵同經筵沈履之。大司諫金尙集。承旨李鎭衡。玉堂李在學李儒慶。假注書金勉柱。記事官林錫喆徐龍輔。
정조 1년 · 목
講春秋。○予曰。纂輯郞廳仕進人中。帶館職者。一幷許遞。尙喆曰。李在學姑爲減下。或病或在外。仕進者不過數三人矣。予曰。李在學減下代。副校理尹塾。纂輯郞廳差下。
정조 1년 · 강
許施嶺湖伯大同田稅木代捧之請。
정조 1년 · 목
左議政金尙喆啓言。慶尙監司李衍祥狀啓。以道內綿農荐歉。依前例。大同木純錢代捧事。全羅監司李普行狀啓。以本道山沿綿農。擧皆失稔。丙申條山郡大同木。及茂朱田稅木。純錢上納事。稟旨矣。至於田稅。惟正之貢。事面稍異。而所請不過一邑。請幷依施。從之。
정조 1년 · 강
命海西使行站弊。區別闊狹。
정조 1년 · 목
左議政金尙喆啓言。黃海監司李性源狀啓。以道內僻路十四邑之冬至使行時出站有弊。新頒定式。輸送乾價。於直路五邑。使之擔當支供矣。五邑處在孔途。使星殆無虛日。又以十四邑之弊。從而加之。官民俱困。依前分站事。稟旨矣。此不可勒令擧行。如黃瑞之不以爲苦處幷站。可也。毋論一幷復舊與就其中區別與否。詳察邑弊民情。闊狹擧行之意。請分付。從之。
정조 1년 · 강
命赴操守令參射。各依舊例。
정조 1년 · 목
左議政金尙喆啓言。黃海兵使李漢泰。報備局狀牒。以春操方設行。而頃因統制使査啓。管下守令赴操。仍參試射事。自兵曹行會矣。至於守令。只領兵赴操。無試射之例。何以擧行爲辭矣。何以爲之乎。敎以。使之各依舊例擧行。
정조 1년 · 목
左議政金尙喆啓言。大小科期不遠。凡係嚴科試之道。爲試官者。必當着意奉行。而若其書册挾持。隨從雜亂。尤不可不禁。如是申飭之後。若復如前。則不但士子之抵罪。試官亦難免重責。請出擧條申飭。敎以。各別嚴飭。
정조 1년 · 목
承旨李在學啓言。掌令柳匡國。旣承退待之批。還伏坐次。雖緣生疏。難免顚錯。請推考。從之。
정조 1년 · 목
大司諫金尙集啓言。廷臣之出入必告。亦關朝綱之一端。而副校理李獻慶。方帶館銜。任情徑行。聖敎分揀。雖出曲恕。事關後弊。請罷職。敎以。旣是襲謬之致。推考。
정조 1년 · 강
召見藥院副提調洪國榮承旨鄭民始吏議兪彥鎬于尊賢閣。
정조 1년 · 목
敎曰。副提調持加減心腎湯入侍。○予曰。大臣入來於纂輯廳乎。國榮曰。時原任皆入來矣。予曰。諸臣作斷分排記。持入。予詢纂輯凡例。命民始。改書撰斷諸臣分排。予曰。此紙。注書持往纂輯廳。傳于大臣。予曰。册子斷文中緊關者。吏議當製之矣。熟知事情者。可以善作。故江留亦爲分排於緊關處。他人雖或不製。吏議與江留。決不可不作矣。予曰。泰淵雖是不死之鬼。旣不伏法。則作斷。事涉如何。注書往問于大臣。假注書李兢淵。還入奏曰。大臣以爲。諸堂之見。皆以雖未正法。不可無論斷之文爲言。故不拔於製斷之列云矣。
정조 1년 · 목
以李象靖爲正言。曺遠振爲副修撰。朴載源爲副校理。李謙彬爲修撰。李克永爲繕工假監役。蔡敏恭爲順康園守奉官。幷初仕也權拭爲慶尙左水使。
정조 1년 · 목
予曰。近來掖隸。自內屢爲嚴飭。而猶憲其或有未悛舊習者。試問之。則果有三人之自首者。極爲痛駭。分付騎郞決掍矣。其果猛治云耶。國榮曰。騎郞出坐禁川橋。會集掖隸。各別決棍云矣。
정조 1년 · 강
行夜對于尊賢閣。承旨鄭民始。玉堂林蓍喆李在學。注書金勉柱。記事官林錫喆徐龍輔。
정조 1년 · 목
講陸宣公奏議。○予曰。陸宣公奏議。盡爲較正乎。在學曰。未盡較政矣。予曰。此後夜對。畢講奏議。則當以漢書爲之矣。予曰。諸賊之斷。雖倣闡義昭鑑之例。而各月之下。亦依經筵日記之規。逐條立斷事。令纂輯廳知悉。
정조 1년 · 강
備局。以平壤府燒戶。會付耗米題給。啓。
정조 1년 · 목
備局啓言。平安監司徐命膺狀啓。以本府民家延燒爲七十三戶。會付耗米。考例題給事。稟旨矣。此是應行之舊例。請依狀請擧行。從之。
정조 1년 · 목
予曰。兵曹入直郞廳。誰也。國榮曰。佐郞柳誼云矣。予曰。近日門禁甚嚴。闕內肅然云。郞廳之擧職。可嘉也。
정조 1년 · 강
今番 陵幸。道臣境上待候。命安徐。
정조 1년 · 목
敎曰。今番 陵幸。各道道臣境上待候安徐事。令備局。卽爲分付。
정조 1년 · 강
召見大臣及纂輯堂上于興政堂。領敦寧金陽澤。左議政金尙喆。右議政鄭存謙。左參贊黃景源。判尹李福源。工曹參判鄭光漢。
정조 1년 · 목
予曰。纂輯斷例。以麟賊事言之。非但斷渠平生。書其罪犯之際。自當攙 入厚謙輩矣。前大提學之意。何如。福源曰。旣有內下日記。則諸臣立斷時。似可引用發明。不必更爲逐條別撰矣。予曰。然矣。而至於乙未十二月次對時事。則似當區別矣。
정조 1년 · 강
命金吾滯囚。今日內捧供。
정조 1년 · 목
敎曰。金吾滯囚可悶與保放者。今日內開坐。捧供以聞。
정조 1년 · 강
召見兵曹佐郞柳誼于尊賢閣。
정조 1년 · 목
予曰。騎郞乃是柳善養之子乎。誼曰。然矣。予曰。見汝。如見汝父矣。汝能嚴飭門禁。闕中肅然云。極爲嘉尙。此後益加申飭。予曰。入番軍官輩。弓矢器械破傷。不成樣。而身爲將官。不能檢飭。已極駭然。且於昨夜二更。有該廳謄錄入之之敎。而四更後。始爲來納。亦爲慢忽。汝出。去扈衛別將張志謙。拿入査問後。以軍裝事。旣有主管大將不能檢飭之失。自有所歸。故今姑參酌安徐。而至於謄錄遲滯之罪。有關紀綱。言于大將。査實嚴棍之意分付後。來奏。誼還入奏曰。志謙所告內。本廳素無器具。求請於各道監兵營。略加修葺矣。年久破傷云矣。予曰。扈衛大將。大臣中誰方見帶耶。誼曰。一廳金陽澤。二廳金尙喆云矣。予曰。鄭濡之供。極爲駭然矣。不言帖文之有無。只憑政目之持去。幺麼郞吏。焉敢乃爾。原供辭勿施。予曰。凡大將之名。其責任不輕。而別無歸屬處。以各道兵水使言之。皆以實職書銜。而至於三軍門。則不以實職用之。當初設置軍門之意。雖倣五衛之制。而都監則有若提調衙門。猶有意義之可言。禁御兩營則可謂有名無實。反不如守摠之有歸屬依據矣。此後則革去大將之號。改以御營使禁衛使似好矣。右副。素有見識。且兼綜核。若如是變通則何如。承旨鄭民始曰。聖敎然矣。
정조 1년 · 강
召見左議政金尙喆。右議政鄭存謙。訓將張志恒于興政堂。
정조 1년 · 목
予曰。適從容。故欲問兵制而召卿矣。革罷五衛之制而設置御營。在於 仁廟朝乎。志恒曰。然矣。予曰。軍門騎步兵。合爲幾哨乎。志恒曰。合禁御兩營爲五十哨矣。予曰。以事面言之。倣五衛之制。設置軍門好矣。古則一人都摠。而今則大將。各察五處。事甚如何。兵權亦分矣。予曰。守摠兩營。有原標下乎。志恒曰。有之矣。予曰。當初五衛未罷時。鄕軍上番者幾哨乎。志恒曰。未詳矣。志恒曰。禁軍別將。非內禁將之比。而內禁將以實職用之。禁軍別將。只爲軍銜。此亦怪矣。且以摠府言之。副司直下。書摠管銜矣。予曰。此則係是官制。而軍門乃是錢穀甲兵主管處。而職名果不成說。此等事。正所謂大變通。今不可輕議。而至於扈衛廳。則甚不緊。革罷無妨矣。昨因事端。入覽本廳謄錄。則皆是無料軍兵也。侍衛時。軍裝旣不成樣。且有亂廛之弊。大臣每以此呶呶往復於該曹該府云。事面亦駭然矣。志恒曰。軍器寺火藥。都數爲七千餘斤。而見今餘在。只爲百餘斤。未知見縮於何時。而庫直聞已身死。査微無處。臣實惶悚而敢達矣。予曰。自前不爲反庫。至有此弊乎。火藥旣如此。則其他軍器。尤無可言矣。志恒曰。軍器寺儲置火藥。法意有在。不可不及時充備。江華府所在火藥。爲五萬餘斤。先爲貸用。好矣。尙喆曰。昨以扈衛廳事。有所下敎者。不勝惶悚矣。予曰。武庫火藥事。卿亦聞之矣。尙喆曰。訓將出反庫令。則庫直。知罪自處云矣。不能照檢之失。臣等亦惶悚矣。予曰。前後提擧。當處分。曾經者。只具善復一人乎。尙喆曰。見存者。具善復。徐命善。帶銜數日。卽爲辭遞。尙喆曰。武庫火藥事。旣已現發。前後當該提調。不可無罪。幷罷職。時任該郞廳。請先汰後拿。從之。存謙曰。纂輯廳諸堂所撰斷論。次第入來矣。予命承旨讀之。鄭民始讀奏李福源所撰。予曰。此作頗有條理。亦成體段矣。民始曰。文任齊會。商確好矣。予曰。非但文任。會大臣總裁也。
정조 1년 · 강
命前軍器提調具善復。施不敍之典。
정조 1년 · 목
敎曰。武庫前後提調。大臣雖請罷職。而許多火藥。幾乎盡數見偸。事極駭然。況昨年之後。尤當審察。而有此前所未有之事。殊非仍任之意。前軍器提調具善復。不可罷職而止。施以不敍之典。
정조 1년 · 강
命守禦使洪國榮。兼察御將。
정조 1년 · 목
敎曰。御將。姑勿出代。守禦使兼察。
정조 1년 · 목
敎曰。副提調。持加減心腎湯入侍。○予曰。捕廳罪人中可放者。令捕將。卽爲放送。
정조 1년 · 강
以黃景源爲分內醫提調。口傳也。
정조 1년 · 목
敎曰。從前 陵幸時。巡牢等賞格。自內前期頒下矣。今適無儲。木布各三同入之事。分付戶曹。
정조 1년 · 강
遞承旨趙㻐鄭民始。以林得浩宋載經。代之。
정조 1년 · 강
全羅監司李普行。上疏辭職。賜批。
정조 1년 · 목
批以。何可輕遞。勿辭欽哉。
정조 1년 · 강
司直洪樂性。陳疏自引。賜批。
정조 1년 · 목
疏略曰。臣臨政而注擬多錯。當事而處置乖宜。致使堂疏臺章。相繼迭發。措意嚴峻。聲罪狼藉。罔非自取。尙誰咎哉。乞降威罰。治臣負犯。批以。業已下敎。卿勿過引。
정조 1년 · 강
命時囚趙來鎭。照律。
정조 1년 · 목
義禁府啓言。趙來鎭。三次嚴問之下。一味漫漶。請刑推得情。敎以。觀此所供。吞吐隱忍之狀。昭不可掩。更當盤問。期於輸款。前此。此等罪犯。姑以令前。有所參酌。則此囚。亦宜無異同。以此直爲照律。
정조 1년 · 강
遣承旨。詣 太廟永禧殿。奉審摘奸。
정조 1년 · 목
敎曰。副提調持加減心腎湯入侍。○予曰。 王大妃殿進御湯製。今日當製入耶。國榮曰。今日爲製進日次矣。予曰。近以煩燥之症。 寢睡不能安穩。似是附子之害。元方中附子減之。似好耶。國榮曰。如有熱候。則附子恐不可多進。予曰。湯劑加減。與諸醫。更爲議定也。扈衛廳事。昨有所酬酢。而所謂器械。旣不成樣。則雖有扈衛之名。豈有扈衛之實乎。徒費廩料。殊無意義。何以變通則好耶。國榮曰。有名無實。誠如聖敎。第當初設置。亦有意見。其所變通。恐不可輕易議爲矣。
정조 1년 · 강
行夜對于尊賢閣。承旨李義翊。玉堂李在學李謙彬。假注書金勉柱。記事官林錫喆徐龍輔。
정조 1년 · 강
以李福源爲都摠管。
정조 1년 · 목
敎曰。尋單摠管許遞。與騎堂未差之代。一體口傳差出。
정조 1년 · 강
遞承旨宋載經以徐逈修。代之。
정조 1년 · 목
敎曰。在外承旨許遞。前望單子入之。
정조 1년 · 목
因政院幸行時。何大臣留都啓稟。有是命。
정조 1년 · 강
詣 孝明殿。行酌獻禮。
정조 1년 · 목
具布裹翼善冠。白布袍。布裹帶。乘輿。出興泰門。詣齋室。改具衰服。詣版位。俯伏哭。四拜訖。行酌獻禮。如朔奠儀。禮畢。還詣齋室。改具翼善冠袍帶。乘輿。出崇政門。還內。
정조 1년 · 목
敎曰。副提調持加減心腎湯入侍。○予曰。今番試望何如。國榮曰。今番則皆擇擬云矣。
정조 1년 · 강
召見左右相于興政堂。左議政金尙喆。右議政鄭存謙。
정조 1년 · 목
予曰。吏判之向來懸牌不進。極爲未安矣。此重臣。與他有異。而似無擔當之意。還爲慨然矣。尙喆曰。只出於私心之憂懼也。然辭遜太過矣。二所試場。最多疏虞。大司成之隨事糾察。似當有效。而金夏材。非但陳疏引咎。在監印所。恐無以句檢。請許遞。從之。存謙曰。向者纘海之移配濟州。致顯之同其配所故也。今於趾海述海移荐之後。致顯致良亦不可以同處一島。請移配本道他島。從之。予曰。戶判以病陳懇。雖欲許遞。而難其代矣。戶判非但有材局。居是任。又未周年。則似不可輕遞。整理使。姑令次堂擧行。待其差病好矣。
정조 1년 · 강
推吏曹判書徐命善。
정조 1년 · 목
敎曰。吏判推考。陪從單子。更爲書入。
정조 1년 · 강
命咸鏡監司趙重晦。申飭察任。
정조 1년 · 목
敎曰。此時北民爲道臣者。焉敢言私。今則又已洞燭。尤無可嫌之端。咸鏡監司趙重晦。申飭察任。
정조 1년 · 강
咸鏡監司趙重晦。陳疏自列。賜批。
정조 1년 · 목
疏略曰。臣衰病轉甚。神精耗落。尋常文簿。每多做錯。至於今者放未放啓本。劇逆之俱書職姓。三賊之不去姓字而極矣。聖度包容。罰止問備。緘辭才封。臺評繼發。臣驚惶悚蹙。求死不得。廢却公務。恭竣俟嚴誅。伏乞亟許鐫削臣職名。以昭法紀。批以。業已下敎。勿辭欽哉。
정조 1년 · 강
副應敎林蓍喆陳疏。乞遞春秋兼銜。批下該曹稟處。
정조 1년 · 목
蓍喆。與承旨得浩。有三寸叔侄應避之嫌也。
정조 1년 · 강
都摠管尹得養陳疏。乞遞春秋兼銜。踏啓字。
정조 1년 · 목
得養。與監事金尙喆。有親査應避之嫌也。
정조 1년 · 강
遞戶曹判書鄭弘淳。
정조 1년 · 목
敎曰。戶判。予固委任。而近日賓對。懸病者多。聞大臣。是實恙云。故俄命許解。而難其代。特仍之矣。又聞吏判所奏。整理使當以亞堂替行云。此雖有例。此時度支。不可一任其調息。戶曹判書鄭弘淳。今姑許遞。今日政差出。
정조 1년 · 목
以鄭象仁爲承旨。朴祐源爲持平。鄭民始爲大司成。洪樂純爲戶曹判書。李文源爲禮曹參議。洪樂純爲知春秋。朴宗成爲副校理。李熤爲多大浦僉使。金宗赫爲守門將。初仕也。
정조 1년 · 강
詣慕華館。送勅。